Tapis Hertz

Tapis Hertz, gegrënnt ënnert dem Numm Rodolphe Hertz, war e bekannten Teppech- a Textilbuttek an der Groussgaass an der Stad Lëtzebuerg. Butteker vun Tapis Hertz hu bis September 2024 op der Helfenter Bréck an an der Belle Étoile bestanen.

 Geschicht 
Den éischte Buttek vum Rodolphe Hertz a senger Fra goung 1946 um 1. Stack vum Gebai um Eck Groussgaass / Gruef vis-à-vis vun der Maison Moderne op (haut: Gebai Fielmann). Am Mee 1949 ass de Buttek op Nummer 34 vun der Groussgaass geplënnert, wou en dunn och schonn op zwéi Stäck etabléiert war. 1963 ass e vum Guy Aach a senger Fra Danielle Hertz, enger Niess vum Firmegrënner, iwwerholl ginn.

Nodeems de Buttek Vogue op 44 an der Groussgaass opgehalen hat, huet Tapis Hertz sech do, um Eck mat der Kapuzinergaass, néiergelooss. D'Geschäft konnt op véier Stäck vergréissert ginn a huet seng Gamm vergréissert; et goufe vun do un och Dicher, Riddoen, Bettgezei asw. ugebueden.

2003 huet d'Nathalie Aach, déi zanter 1994 am Betrib war, d'Gerance vum Buttek vun hiren Elteren iwwerholl, déi dunn 2013 an d'Pensioun goungen. 2013 huet Tapis Hertz en zousätzleche Buttek an der Belle Étoile opgemaach.

2019 huet Tapis Hertz de Buttek an der Groussgaass, de klenge Buttek an der Belle Étoile an d'Teppechhal op der Helfenter Bréck zougemaach an eng Woch méi spéit e grousse Buttek vu 600 m² an der Belle Étoile opgemaach.

2024 huet Tapis Hertz och säi leschte Buttek an der Belle Étoile zougemaach. D'Departementer vun de Riddoen an Tapis-plaine si vum de Buedemleër vun Éilereng iwwerholl ginn.

Biller

Um Spaweck

 La fin d'une histoire… le début d'une autre! op tapishertz.lu, gekuckt de 14. Juli 2019
 Traditionshaus verlässt Großgasse Artikel op wort.lu den 13. Juli 2019, mat engem Video-Reportage vun 2016
 Thierry Raizer, Tapis Hertz quitte la Grand-Rue après 73 ans op paperjam.lu den 13. Juli 2019

Kategorie:Lëtzebuergesch Entreprisen
Kategorie:Uewerstad